CELEX: 32011R0263
Language: mt
Date: 2011-03-17 00:00:00
Title: Regolament tal-Kummissjoni (UE) Nru 263/2011 tas- 17 ta' Marzu 2011 li jimplimenta r-Regolament (KE) Nru 458/2007 tal-Parlament Ewropew u tal-Kunsill dwar is-sistema Ewropea tal-istatistika integrata tal-ħarsien soċjali (ESSPROS) fir-rigward tat-tnedija ta' ġabra kompluta ta' dejta għall-modulu tal-ESSPROS dwar il-benefiċċji ta' ħarsien soċjali netti  Test b’relevanza għaż-ŻEE

18.3.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 71/4
            
         REGOLAMENT TAL-KUMMISSJONI (UE) Nru 263/2011
   tas-17 ta' Marzu 2011
   li jimplimenta r-Regolament (KE) Nru 458/2007 tal-Parlament Ewropew u tal-Kunsill dwar is-sistema Ewropea tal-istatistika integrata tal-ħarsien soċjali (ESSPROS) fir-rigward tat-tnedija ta' ġabra kompluta ta' dejta għall-modulu tal-ESSPROS dwar il-benefiċċji ta' ħarsien soċjali netti
   (Test b’relevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 458/2007 tal-Parlament Ewropew u tal-Kunsill tal-25 ta' April 2007 dwar is-sistema Ewropea tal-istatistika integrata tal-ħarsien soċjali (ESSPROS) (1), u partikolarment l-Artikoli 5(2) u 7(3) tiegħu,
   Billi:
   
               (1)
            
            
               Ir-Regolament (KE) Nru 458/2007 waqqaf qafas metodoloġiku biex jintuża għall-ġbir tal-istatistika fuq bażi komparabbli għall-benefiċċji tal-Unjoni Ewropea u limiti ta' żmien għat-trażmissjoni u t-tixrid tal-istatistika miġbura skont is-sistema Ewropea tal-istatistika integrata tal-ħarsien soċjali (minn issa 'l quddiem tissejjaħ “ESSPROS”).
            
         
               (2)
            
            
               Skont l-Artikolu 5(1) tar-Regolament (EC) Nru 458/2007, saret ġabra pilota ta' dejta għas-sena 2005 fl-Istati Membri kollha bil-ħsieb li jiġi introdott modulu dwar il-benefiċċji ta' ħarsien soċjali netti.
            
         
               (3)
            
            
               Taqsira tal-ġabra nazzjonali ta' dejta pilota wriet li maġġoranza kbira ħafna tal-istudji pilota taw riżultat pożittiv, u għalhekk għandhom jiġu adottati l-miżuri meħtieġa biex titnieda l-ġabra ta' dejta kompluta għall-modulu dwar il-benefiċċji ta' ħarsien soċjali netti.
            
         
               (4)
            
            
               Il-modulu dwar il-benefiċċji ta' ħarsien soċjali netti għandu jinkiseb bl-użu tal-approċċ ristrett, biex l-istess popolazzjoni ta' benefiċjarji tal-benefiċċji ta' ħarsien soċjali grossi jkunu miġbura fis-sistema ċentrali tal-ESSPROS.
            
         
               (5)
            
            
               Skont l-Artikolu 7(3) tar-Regolament (KE) Nru 458/2007, għandhom jiġu adottati miżuri ta' implimentazzjoni marbuta mal-ewwel sena li għaliha għandha tinġabar dejta kompluta, u miżuri marbuta mal-klassifikazzjoni fid-dettall tad-dejta koperta, id-definizzjonijiet li jridu jintużaw u r-regoli dwar it-tixrid għall-modulu dwar il-benefiċċji ta' ħarsien soċjali netti.
            
         
               (6)
            
            
               Il-miżuri stipulati f'dan ir-Regolament huma skont l-opinjoni tal-Kumitat Ewropew tas-Sistema tal-Istatistika,
            
         ADOTTAT DAN IR-REGOLAMENT:
   Artikolu 1
   1.   L-Istati Membri għandhom jibagħtu dejta marbuta mal-modulu ESSPROS dwar il-benefiċċji ta' ħarsien soċjali netti lill-Kummissjoni (Eurostat) kull sena. Il-perjodu ta' referenza gћandu jkun is-sena kalendarja.
   2.   L-iskadenza għat-trażmissjoni tad-dejta għas-sena N, flimkien ma kwalunkwe reviżjoni ta' dejta tas-snin ta' qabel, għandha tkun il-31 ta' Diċembru tas-sena N + 2.
   3.   L-ewwel sena ta' referenza li għaliha għandha tinġabar dejta kompluta dwar il-benefiċċju tal-ħarsien soċjali nett għandha tkun l-2010.
   Artikolu 2
   1.   Id-definizzjonijiet li jridu jiġu applikati lill-modulu dwar il-benefiċċji tal-ħarsien soċjali netti għandhom ikunu kif stabbilit fl-Anness I.
   2.   Il-klassifikazzjonijiet fid-dettall li jridu jintużaw fil-modulu dwar il-benefiċċji tal-ħarsien soċjali netti għandhom ikunu kif stabbilit fl-Anness II.
   3.   Il-kriterji għat-tixrid tad-dejta marbura mal-modulu dwar il-benefiċċji soċjali netti għandhom ikunu kif stabbilit fl-Anness III.
   Artikolu 3
   Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-17 ta’ Marzu 2011.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 113, 30.4.2007, p. 3.
   
      ANNESS I
      
         Definizzjonijiet għall-modulu dwar il-benefiċċji tal-ħarsien soċjali netti
      
      
               
                  1.
               
               
                  Id-definizzjonijiet stabbiliti fl-Artikolu 2 tar-Regolament (KE) Nru 458/2007 għandhom japplikaw.
               
            
               
                  2.
               
               
                  Id-definizzjonijiet stabbiliti fil-punt “1.3. Infiq ta' skemi ta' ħarsien soċjali” tal-Anness I tar-Regolament tal-Kummissjoni (KE) Nru 10/2008 (1) għandhom japplikaw.
               
            
               
                  3.
               
               
                  Barra minn hekk, għall-fini speċifiku ta' dan ir-Regolament għandhom japplikaw id-definizzjonijiet li ġejjin:
                  
                              3.1.
                           
                           
                              “benefiċċji tal-ħarsien soċjali netti – approċċ ristrett” tfisser benefiċċji soċjali wara t-tnaqqis ta' taxxi u kontribuzzjonijiet soċjali mħallsa fuq benefiċċji soċjali fi flus minn min jirċievihom u wara li jiżdid il-benefiċċju fiskali residwu, jekk ikun hemm, skont il-formola:
                              Benefiċċji soċjali netti (approċċ ristrett) = benefiċċji tal-ħarsien soċjali grossi* (1-AITR-AISCR) + benefiċċji residwi fiskali
                              Il-benefiċċji fiskali residwi għandhom jiġu introdotti fil-kalkolu tal-benefiċċji soċjali netti unikament jekk ma jittieħidx kont tagħhom dirett fl-AITR u/jew l-AISCR;
                           
                        
                              3.2.
                           
                           
                              “rata fiskali medja dettaljata (AITR) għal benefiċċju (jew grupp ta' benefiċċji)” tfisser is-somma ta' taxxi mħallsa fuq dak il-benefiċċju minn min jirċievi diviża bid-dħul totali minn dak il-benefiċċju (jiġifieri benefiċċji grossi li wieħed jirċievi);
                           
                        
                              3.3.
                           
                           
                              “rata ta' kontribuzzjoni soċjali medja dettaljata (AISCR) għal benefiċċju (jew grupp ta' benefiċċji)” tfisser is-somma ta' kontribuzzjonijiet soċjali mħallsa fuq dak il-benefiċċju minn min jirċievi, diviża bid-dħul totali minn dak il-benefiċċju (jiġifieri benefiċċju gross li wieħed jirċievi);
                           
                        
                              3.4.
                           
                           
                              “benefiċċju fiskali residwu” tfisser il-parti mill-valur totali ta' benefiċċju fiskali li hija marbuta mal-eżoneru fuq il-levis applikati lill-benefiċċji soċjali (kuntrarju għall-parti li hija marbuta mal-eżoneru fuq il-levis applikati għall-forom kollha l-oħra ta' dħul).
                           
                        
            
               
                  4.
               
               
                  Id-definizzjonijiet dettaljati li jridu jintużaw għall-applikazzjoni ta' dan ir-Regolament huma stipulati fil-Manwal tal-ESSPROS prodott mill-Kummissjoni b'kooperazzjoni mal-Istati Membri.
               
            
         (1)  ĠU L 5, 9.1.2008, p. 3.
   
   
      ANNESS II
      
         Klassifikazzjonijiet fid-dettall marbuta mal-modulu dwar benefiċċji tal-ħarsien soċjali netti
      
      
               
                  1.
               
               
                  Il-benefiċċji tal-ħarsien soċjali jitqassmu f'benefiċċji skont eżami tal-mezzi u mingħajr eżami tal-mezzi. Il-klassifikazzjoni tal-benefiċċji tal-ħarsien soċjali tagħti iktar dettalji skont jekk il-benefiċċju jingħatax fi flus bħala ħlas perjodiku jew somma f'daqqa:
                  
                              —
                           
                           
                              Benefiċċji tal-ħarsien soċjali;
                           
                        
                              —
                           
                           
                              Benefiċċji tal-ħarsien soċjali, mingħajr eżami tal-mezzi;
                           
                        
                              —
                           
                           
                              Benefiċċji fi flus, mingħajr eżami tal-mezzi;
                           
                        
                              —
                           
                           
                              Benefiċċji perjodiċi fi flus, mingħajr eżami tal-mezzi;
                           
                        
                              —
                           
                           
                              Benefiċċji fi flus imħallsa f'daqqa, mingħajr eżami tal-mezzi;
                           
                        
                              —
                           
                           
                              Benefiċċji tal-ħarsien soċjali, skont eżami tal-mezzi;
                           
                        
                              —
                           
                           
                              Benefiċċji fi flus, skont eżami tal-mezzi;
                           
                        
                              —
                           
                           
                              Benefiċċji perjodiċi fi flus, skont eżami tal-mezzi;
                           
                        
                              —
                           
                           
                              Benefiċċji fi flus imħallsa f'daqqa, skont eżami tal-mezzi.
                           
                        
            
               
                  2.
               
               
                  Il-benefiċċji jinqasmu skont il-funzjoni, kif stipulati fl-Artikolu 2(b) tar-Regolament (KE) Nru 458/2007. Din il-klassifikazzjoni fid-dettall tinġabar fil-klassifikazzjoni tal-ewwel livell hekk kif ġej:
                  
                              —
                           
                           
                              Mard/kura tas-saħħa;
                           
                        
                              —
                           
                           
                              Diżabilità;
                           
                        
                              —
                           
                           
                              Xjuħija;
                           
                        
                              —
                           
                           
                              Superstiti;
                           
                        
                              —
                           
                           
                              Familja/tfal;
                           
                        
                              —
                           
                           
                              Qgħad;
                           
                        
                              —
                           
                           
                              Djar;
                           
                        
                              —
                           
                           
                              Esklużjoni soċjali (li mhix ikklassifikata x'imkien ieħor).
                           
                        
            
   
      ANNESS III
      
         Kriterji għat-tixrid tad-dejta marbuta mal-modulu dwar il-benefiċċji tal-ħarsien soċjali
      
      
               
                  1.
               
               
                  L-Eurostat għandha tippubblika tagħrif skont l-Istat Membru unikament wara aggregazzjoni fil-livell tal-iskemi tal-inqas dwar:
                  
                              —
                           
                           
                              Il-benefiċċji totali netti tal-ħarsien soċjali;
                           
                        
                              —
                           
                           
                              Il-proporzjon tal-benefiċċji tal-ħarsien soċjali soġġetti għat-taxxi u/jew kontribuzzjonijiet soċjali;
                           
                        
                              —
                           
                           
                              Il-benefiċċji tal-ħarsien soċjali skont il-funzjoni;
                           
                        
                              —
                           
                           
                              B'eżami tal-mezzi kontra mingħajr eżami tal-mezzi.
                           
                        
            
               
                  2.
               
               
                  Fuq talba, il-Kummissjoni (Eurostat) għandha xxerred dejta dettaljata skont l-iskema u skont l-Istat Membru lill-utenti speċifiċi (istituzzjonijiet nazzjonali li jiġbru d-dejta tal-ESSPROS, id-dipartimenti tal-Kummissjoni u istituzzjonijiet internazzjonali).
               
            
               
                  3.
               
               
                  Jekk l-Istat Membru kkonċernat jaqbel li jkun hemm tixrid sħiħ tad-dejta, l-utenti speċifiċi għandhom ikunu awtorizzati jippubblikaw id-dejta skont l-iskema.
               
            
               
                  4.
               
               
                  Jekk l-Istat Membru kkonċernat ma jaqbilx li jkun hemm tixrid sħiħ tad-dejta, l-utenti speċifiċi għandhom ikunu awtorizzati jippubblikaw id-dejta aggregata fil-livell tal-iskemi. L-aggregazzjoni fil-livell tal-iskemi għandha tkun konformi mar-regoli ta' tixrid stipulati mill-Istat Membru kkonċernat.